CELEX: 52021PC0399
Language: sl
Date: 2021-07-15
Title: Predlog DIREKTIVA EVROPSKEGA PARLAMENTA IN SVETA o spremembi Direktive 2009/65/ES glede uporabe dokumentov s ključnimi podatki s strani družb za upravljanje kolektivnih naložbenih podjemov za vlaganja v prenosljive vrednostne papirje (KNPVP)

EVROPSKA KOMISIJA
            Bruselj, 15.7.2021
            COM(2021) 399 final
            2021/0219(COD)
            Predlog
            DIREKTIVA EVROPSKEGA PARLAMENTA IN SVETA 
            o spremembi Direktive 2009/65/ES glede uporabe dokumentov s ključnimi podatki s strani družb za upravljanje kolektivnih naložbenih podjemov za vlaganja v prenosljive vrednostne papirje (KNPVP)
            (Besedilo velja za EGP)
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               Razlogi za predlog in njegovi cilji
            
            
               
                  Vsak kolektivni naložbeni podjem za vlaganja v prenosljive vrednostne papirje (v nadaljnjem besedilu: KNPVP) mora v skladu z Direktivo 2009/65/ES
                     1
                   zagotoviti ključne podatke za vlagatelje. Podatki o ciljih in naložbeni politiki, profilu tveganja in donosa, stroških, preteklih rezultatih in druge praktične podrobnosti pomagajo vlagateljem razumeti bistvene značilnosti KNPVP in sprejemati informirane odločitve o naložbah. Členi 78 do 82 in 94 Direktive določajo glavna načela ključnih podatkov za vlagatelje. Uredba Komisije (EU) št. 583/2010
                     2
                   določa nadaljnja pravila o njihovi vsebini in obliki.
               
               
                  KNPVP se štejejo za paketne naložbene produkte za male vlagatelje in zavarovalne naložbene produkte (v nadaljnjem besedilu: PRIIP) v smislu Uredbe (EU) št. 1286/2014
                     3
                  , ki zahteva, da se vsem PRIIP priloži dokument s ključnimi informacijami. Dokument vsebuje informacije o profilu tveganja in donosa PRIIP, vključno z največjo možno izgubo vloženega kapitala in ustreznimi scenariji uspešnosti, stroški, ki jih morajo prevzeti mali vlagatelji pri vlaganju vanj, in drugimi podrobnostmi. Te informacije pomagajo malim vlagateljem razumeti bistvene značilnosti produkta in sprejemati informirane odločitve o naložbah. Delegirana uredba Komisije (EU) 2017/653
                     4
                   določa podrobna pravila o prikazu, vsebini, pregledu, reviziji in predložitvi dokumenta. Delegirana uredba (EU) 2016/1904
                     5
                   določa pravila glede poseganja v zvezi s produkti.
               
            
            
               Člen 32 Uredbe (EU) št. 1286/2014 določa prehodno ureditev, v skladu s katero so družbe za upravljanje, investicijske družbe in osebe, ki svetujejo o enotah KNPVP in skladov, ki niso KNPVP, ali jih prodajajo, začasno izvzete iz zahteve, da malim vlagateljem predložijo dokument s ključnimi informacijami. Ureditev se trenutno uporablja do 31. decembra 2021.
            
            
               To direktivo spremljata dva dodatna ukrepa. Prvič, Komisija predlaga podaljšanje prehodne ureditve iz Uredbe (EU) št. 1286/2014 do 30. junija 2022. To bo omogočilo dovolj časa za pripravo na konec prehodne ureditve in izvajanje drugega ukrepa (ki vključuje spremembe Delegirane uredbe (EU) 2017/653) od 1. julija 2022. Datumi začetka uporabe teh treh ukrepov so torej usklajeni.
            
            
               
                  V skladu s trenutno ureditvijo bodo mali vlagatelji v KNPVP od 1. julija 2022 prejemali dokument s ključnimi informacijami v skladu z Uredbo (EU) št. 1286/2014 in ključne podatke za vlagatelje v skladu z Direktivo 2009/65/ES. Zaželeno je preprečiti, da bi mali vlagatelji prejeli dva različna dokumenta s predpogodbenimi razkritji v zvezi z istim KNPVP. Ta direktiva zagotavlja, da se za dokument s ključnimi informacijami, ki je bil pripravljen, predložen, revidiran in preveden za določen KNPVP v skladu z Uredbo, šteje, da izpolnjuje zahteve glede ključnih podatkov za vlagatelje iz Direktive 2009/65/ES.
               
               
                  Ta pobuda ni del programa ustreznosti in uspešnosti predpisov (REFIT).
               
            
            
               Skladnost z veljavnimi predpisi s področja zadevne politike
            
            
               
                  Delegirana uredba (EU) 2017/653 določa prikaz in vsebino dokumenta s ključnimi informacijami za PRIIP, njegovo standardizirano obliko, metodologijo za predstavitev tveganja in donosa ter izračun stroškov, pogoje in najmanjšo pogostost pregleda informacij ter pogoje za posredovanje dokumenta malim vlagateljem. Evropski bančni organ (EBA), Evropski organ za vrednostne papirje in trge (ESMA) ter Evropski organ za zavarovanja in poklicne pokojnine (EIOPA) so skupaj predložili osnutek sprememb regulativnih tehničnih standardov iz Uredbe, vključno s tehničnimi prilagoditvami za lažjo uporabo pravil za KNPVP.
               
            
            
               Namen tega predloga je zagotoviti, da se za dokumente s ključnimi informacijami, ki so skladni z Uredbo (EU) št. 1286/2014, šteje, da izpolnjujejo zahteve glede ključnih podatkov za vlagatelje za KNPVP iz členov 78 do 82 in 94 Direktive 2009/65/ES.
            
            
               Skladnost z drugimi politikami Unije
            
            
               Pomembna prednostna naloga Komisije je okrepiti gospodarstvo EU in spodbuditi naložbe za ustvarjanje delovnih mest v vseh 27 državah članicah, in sicer s poglabljanjem enotnega trga za kapital, tj. unije kapitalskih trgov. Pričakuje se lahko, da bo boljša zakonodaja za male vlagatelje prinesla koristi na drugih področjih politike, na katerih ima pomembno vlogo poslovanje med podjetji in potrošniki.
            
            
               Namen tega predloga je preprečiti, da bi bila malim vlagateljem na voljo dva različna dokumenta s predpogodbenimi razkritji v zvezi z istim KNPVP. Dokument s ključnimi informacijami bo malim vlagateljem omogočil primerjavo bistvenih gospodarskih in pravnih značilnosti KNPVP z značilnostmi drugih PRIIP. Kar zadeva predpogodbena razkritja, bodo morali proizvajalci in osebe, ki svetujejo o KNPVP ali jih prodajajo, izpolnjevati le pravne obveznosti iz Uredbe (EU) št. 1286/2014. Ta predlog prispeva k razvoju bolj povezanih kapitalskih trgov, saj malim vlagateljem, upraviteljem skladov in posledično podjetjem, v katera se vlaga, lajša izkoriščanje prednosti enotnega trga.
            
            
               2.PRAVNA PODLAGA, SUBSIDIARNOST IN SORAZMERNOST
            
            
               Pravna podlaga
            
            
               
                  Ta predlog temelji na členu 53(1) Pogodbe o delovanju Evropske unije, ki je pravna podlaga za Direktivo 2009/65/ES.
               
            
            
               Subsidiarnost (za neizključno pristojnost)
            
         
         
            
               
                  Ta predlog spoštuje načelo subsidiarnosti, kot je določeno v členu 5 Pogodbe o Evropski uniji (PEU). V skladu s tem načelom se lahko ukrepi na ravni Unije sprejmejo samo, če države članice predvidenih ciljev ne morejo doseči same.
               
               
                  Ukrepanje Unije je potrebno, da se odpravijo ovire za notranji trg finančnih storitev in produktov z uvedbo enotnega pristopa za razkritja v zvezi s PRIIP. Ugotovljeno težavo (dva različna dokumenta s predpogodbenimi razkritji v zvezi z istim KNPVP) je mogoče rešiti le na ravni Unije, saj je vsako spremembo Direktive 2009/65/ES treba sprejeti s predlogom Komisije.
               
            
            
               Sorazmernost
            
            
               
                  Ta predlog je v skladu z načelom sorazmernosti iz člena 5 PEU. Predlagani ukrepi so potrebni za zmanjšanje posledic vzporedne uporabe Direktive 2009/65/ES in Uredbe (EU) št. 1286/2014. 
               
               
                  Ta ukrep Unije je potreben za zagotovitev, da pristojni organi in proizvajalci PRIIP upoštevajo pravila PRIIP, ter za nemoteno delovanje notranjega trga za investicijske sklade. Predlog bo zmanjšal breme in stroške izpolnjevanja obveznosti za KNPVP z odpravo podvajanja predpogodbenih razkritij, obremenjujočih zahtev ter nepotrebne regulativne zapletenosti in pravne negotovosti.
               
            
            
               Izbira instrumenta
            
            
               
                  Cilj je odpraviti ovire s spremembo direktive. Zato je direktiva najprimernejši instrument.
               
            
            
               3.REZULTATI NAKNADNIH OCEN, POSVETOVANJ Z DELEŽNIKI IN OCEN UČINKA
            
            
               Naknadne ocene/preverjanja primernosti obstoječe zakonodaje
            
            
               Temu predlogu ni priložena ločena ocena učinka, saj je bila ocena učinka že pripravljena za Uredbo (EU) št. 1286/2014, ki zajema tudi KNPVP. Predlog udeležencem na finančnem trgu ne nalaga novih obveznosti.
            
            
               
                  Predlog spodbuja pravice iz Listine o temeljnih pravicah. Glavni cilj je okrepiti pravice potrošnikov (člen 38 Listine) in olajšati pravico do opravljanja storitev v kateri koli državi članici (člen 15(2) Listine).
               
            
            
               4.PRORAČUNSKE POSLEDICE
            
            
               
                  Ta predlog ne vpliva na proračun Komisije.
               
            
            
               5.DRUGI ELEMENTI
            
            
               Načrti za izvedbo ter ureditev spremljanja, ocenjevanja in poročanja
            
            
               
                  Komisija bo pri pregledu Uredbe (EU) št. 1286/2014 v okviru prihodnje strategije za naložbene produkte za male vlagatelje med drugim proučila uporabo pravil iz Uredbe. Pri tem bo uporabila podatke, pridobljene na javnem posvetovanju in razpravah z EBA, ESMA, EIOPA in pristojnimi organi držav članic.
               
            
            
               •Natančnejša pojasnitev posameznih določb predloga
            
            
               
                  S tem predlogom se v Direktivo 2009/65/ES vstavi nov člen 82a. Člen na jasen, natančen in brezpogojen način določa, da se za dokument s ključnimi informacijami v zvezi s KNPVP, ki je bil pripravljen, predložen, revidiran in preveden v skladu z Uredbo (EU) št. 1286/2014, šteje, da izpolnjuje zahteve glede ključnih podatkov za vlagatelje iz navedene direktive.
               
            
            
               2021/0219 (COD)
            
            
               Predlog
            
         
         
            
               DIREKTIVA EVROPSKEGA PARLAMENTA IN SVETA
            
            
               o spremembi Direktive 2009/65/ES glede uporabe dokumentov s ključnimi podatki s strani družb za upravljanje kolektivnih naložbenih podjemov za vlaganja v prenosljive vrednostne papirje (KNPVP)
            
            
               (Besedilo velja za EGP)
            
            
               EVROPSKI PARLAMENT IN SVET EVROPSKE UNIJE STA –
            
            
               ob upoštevanju Pogodbe o delovanju Evropske unije in zlasti člena 53(1) Pogodbe,
            
            
               ob upoštevanju predloga Evropske komisije,
            
            
               po posredovanju osnutka zakonodajnega akta nacionalnim parlamentom,
            
            
               ob upoštevanju mnenja Evropskega ekonomsko-socialnega odbora
                  6
               ,
            
            
               v skladu z rednim zakonodajnim postopkom,
            
            
               ob upoštevanju naslednjega:
            
            
               (1)Člen 78 Direktive 2009/65/ES Evropskega parlamenta in Sveta
                  7
                zahteva, da investicijske družbe in družbe za upravljanje pripravijo kratek dokument s ključnimi podatki o bistvenih značilnostih kolektivnih naložbenih podjemov za vlaganja v prenosljive vrednostne papirje (KNPVP), ki jih ponujajo vlagateljem (v nadaljnjem besedilu: dokument s ključnimi podatki za vlagatelje), da lahko ti vlagatelji razumejo naravo in tveganja zadevnega KNPVP ter nato sprejemajo informirane odločitve o naložbah.
            
            
               (2)Uredba (EU) št. 1286/2014 Evropskega parlamenta in Sveta
                  8
                od proizvajalcev paketnih naložbenih produktov za male vlagatelje in zavarovalnih naložbenih produktov (PRIIP) zahteva, da, preden dajo take produkte na voljo malim vlagateljem, pripravijo dokument s ključnimi informacijami za ta produkt, da bi ti mali vlagatelji lahko razumeli in primerjali ključne elemente in tveganja zadevnega PRIIP (v nadaljnjem besedilu: dokument s ključnimi informacijami).
            
            
               (3)KNPVP se prav tako štejejo za PRIIP, za katere se zahteva dokument s ključnimi informacijami v skladu z Uredbo (EU) št. 1286/2014. Vendar člen 32(1) navedene uredbe družbe za upravljanje, kot so opredeljene v členu 2(1)(b) Direktive 2009/65/ES, investicijske družbe iz člena 27 navedene direktive ter osebe, ki prodajajo KNPVP ali o njih svetujejo, izvzema iz obveznosti na podlagi te uredbe, in torej iz priprave dokumenta s ključnimi informacijami, do 31. decembra 2021 (v nadaljnjem besedilu: prehodna ureditev).
            
            
               (4)Delegirana uredba Komisije (EU) 2017/653
                  9
                dopolnjuje Uredbo (EU) št. 1286/2014 z določitvijo regulativnih tehničnih standardov glede prikaza, vsebine in standardne oblike dokumenta s ključnimi informacijami, metodologije za prikaz tveganja in donosa ter izračun stroškov, pa tudi pogojev in najmanjše pogostosti pregledovanja informacij iz dokumenta s ključnimi informacijami ter pogojev za posredovanje dokumenta s ključnimi informacijami malim vlagateljem.
            
            
               (5)Komisija je [UL vstaviti datum] sprejela Delegirano uredbo Komisije (EU).../2021
                  10
                o spremembi Delegirane uredbe (EU) 2017/653, da bi družbam za upravljanje, investicijskim družbam in osebam, ki svetujejo o enotah KNPVP ali jih prodajajo, med drugim olajšala uporabo prikaza, vsebine in standardne oblike dokumenta s ključnimi informacijami. Za datum začetka uporabe Delegirane uredbe (EU).../2021 je bil določen 1. julij 2022, da se  družbam za upravljanje, investicijskim družbam in osebam, ki svetujejo o enotah KNPVP ali jih prodajajo, zagotovi dovolj časa za pripravo na konec prehodne ureditve in s tem na obveznost priprave dokumenta s ključnimi informacijami. Ker je bil za datum začetka uporabe Delegirane uredbe (EU).../2021 določen 1. julij 2022 in ker je treba zagotoviti, da konec prehodne ureditve sovpada z datumom začetka uporabe Delegirane uredbe (EU).../2021, je bila Uredba (EU) št. 1286/2014 spremenjena z Uredbo (EU).../.../2021 Evropskega parlamenta in Sveta
                  11
               , da se prehodna ureditev podaljša do 30. junija 2022. 
            
            
               (6)„Ključni podatki za vlagatelje“, ki jih zahteva člen 78 Direktive 2009/65/ES, in „dokumenti s ključnimi informacijami“, ki ga zahteva Uredba (EU) št. 1286/2014, vsebujejo v osnovi enake zahteve po informacijah. Zato je treba preprečiti, da bi mali vlagatelji v PRIIP, ki želijo kupiti enote KNPVP, od 1. julija 2022 prejemali oba dokumenta za isti finančni produkt. Zato bi bilo treba določiti, da se za dokument s ključnimi informacijami šteje, da izpolnjuje zahteve, ki veljajo za dokument s ključnimi podatki za vlagatelje, ki ga zahteva Direktiva 2009/65/ES.
            
            
               (7)Direktivo 2009/65/ES bi bilo zato treba ustrezno spremeniti –
            
            
                 SPREJELA NASLEDNJO DIREKTIVO:
            
            
               Člen 1
            
            
               V Direktivi 2009/65/ES se vstavi naslednji člen 82a:
            
         
         
            
               „Člen 82a
            
            
               Ključni podatki za vlagatelje, predloženi z dokumentom s ključnimi informacijami
            
            
               Države članice zagotovijo, da pristojni organi, kadar investicijska družba ali družba za upravljanje za vsakega od splošnih skladov, ki jih upravlja, pripravi, predloži, revidira in prevede dokument s ključnimi informacijami, ki izpolnjuje zahteve za dokumente s ključnimi informacijami iz Uredbe (EU) št. 1286/2014 Evropskega parlamenta in Sveta*, ta dokument s ključnimi informacijami štejejo za skladnega z zahtevami, ki se uporabljajo za ključne podatke za vlagatelje, kot so določene v členih 78 do 82 in členu 94 te direktive.
            
            
               _____________________
            
            
               *
                     Uredba (EU) št. 1286/2014 Evropskega parlamenta in Sveta z dne 26. novembra 2014 o dokumentih s ključnimi informacijami o paketnih naložbenih produktih za male vlagatelje in zavarovalnih naložbenih produktih (PRIIP) (UL L 352, 9.12.2014, str. 1).
            
            
               Člen 2
            
            
               1.Države članice do 30. junija 2022 sprejmejo in objavijo predpise, potrebne za uskladitev s to direktivo. O tem takoj obvestijo Komisijo.
            
            
               Države članice te predpise uporabljajo od 1. julija 2022.
            
            
               Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
            
            
               2.Države članice od začetka veljavnosti te direktive zagotovijo, da je Komisija zaradi predložitve svojih pripomb dovolj zgodaj obveščena o vseh osnutkih zakonov in drugih predpisov, ki jih nameravajo sprejeti na področju, ki ga ureja ta direktiva.
            
            
               Člen 3
            
            
               Ta direktiva začne veljati dan po objavi v Uradnem listu Evropske unije.
            
            
               Člen 4
            
            
               Ta direktiva je naslovljena na države članice.
            
            
               V Bruslju,
            
            
               
                  Za Evropski parlament
                        Za Svet
               
               
                  predsednik
                        predsednik
               
            
         
         
            
                  
                     (1)
                  
                        Direktiva 2009/65/ES Evropskega parlamenta in Sveta z dne 13. julija 2009 o usklajevanju zakonov in drugih predpisov o kolektivnih naložbenih podjemih za vlaganja v prenosljive vrednostne papirje (KNPVP) (UL L 302, 17.11.2009, str. 32).
               
               
                  
                     (2)
                  
                        Uredba Komisije (EU) št. 583/2010 z dne 1. julija 2010 o izvajanju Direktive 2009/65/ES Evropskega parlamenta in Sveta v zvezi s ključnimi podatki za vlagatelje in pogoji, ki jih je treba izpolniti pri posredovanju ključnih podatkov za vlagatelje ali prospekta na trajnem nosilcu podatkov, ki ni papir, ali na spletni strani (UL L 176, 10.7.2010, str. 1).
               
               
                  
                     (3)
                  
                        Uredba (EU) št. 1286/2014 Evropskega parlamenta in Sveta z dne 26. novembra 2014 o dokumentih s ključnimi informacijami o paketnih naložbenih produktih za male vlagatelje in zavarovalnih naložbenih produktih (PRIIP) (UL L 352, 9.12.2014, str. 1).
               
               
                  
                     (4)
                  
                        Delegirana uredba Komisije (EU) 2017/653 z dne 8. marca 2017 o dopolnitvi Uredbe (EU) št. 1286/2014 Evropskega parlamenta in Sveta o dokumentih s ključnimi informacijami o paketnih naložbenih produktih za male vlagatelje in zavarovalnih naložbenih produktih (PRIIP) z določitvijo regulativnih tehničnih standardov glede prikaza, vsebine, pregleda in revizije dokumentov s ključnimi informacijami ter pogojev za izpolnitev zahteve po posredovanju takih dokumentov (UL L 100, 12.4.2017, str. 1).
               
               
                  
                     (5)
                  
                        Delegirana uredba Komisije (EU) 2016/1904 z dne 14. julija 2016 o dopolnitvi Uredbe (EU) št. 1286/2014 Evropskega parlamenta in Sveta glede poseganja v zvezi s produkti (UL L 295, 29.10.2016, str. 11).
               
               
                  
                     (6)
                  
                        UL C […], […], str. […].
               
               
                  
                     (7)
                  
                        Direktiva 2009/65/ES Evropskega parlamenta in Sveta z dne 13. julija 2009 o usklajevanju zakonov in drugih predpisov o kolektivnih naložbenih podjemih za vlaganja v prenosljive vrednostne papirje (KNPVP) (UL L 302, 17.11.2009, str. 32).
               
               
                  
                     (8)
                  
                        Uredba (EU) št. 1286/2014 Evropskega parlamenta in Sveta z dne 26. novembra 2014 o dokumentih s ključnimi informacijami o paketnih naložbenih produktih za male vlagatelje in zavarovalnih naložbenih produktih (PRIIP) (UL L 352, 9.12.2014, str. 1).
               
               
                  
                     (9)
                  
                        Delegirana uredba Komisije (EU) 2017/653 z dne 8. marca 2017 o dopolnitvi Uredbe (EU) št. 1286/2014 Evropskega parlamenta in Sveta o dokumentih s ključnimi informacijami o paketnih naložbenih produktih za male vlagatelje in zavarovalnih naložbenih produktih (PRIIP) z določitvijo regulativnih tehničnih standardov glede prikaza, vsebine, pregleda in revizije dokumentov s ključnimi informacijami ter pogojev za izpolnitev zahteve po posredovanju takih dokumentov (UL L 100, 12.4.2017, str. 1).
               
               
                  
                     (10)
                  
                        UL C […], […], str. […].
               
               
                  
                     (11)
                  
                        Uredba (EU).../.../2021 Evropskega parlamenta in Sveta v zvezi s podaljšanjem prehodne ureditve za družbe za upravljanje, investicijske družbe in osebe, ki svetujejo o enotah kolektivnih naložbenih podjemov za vlaganja v prenosljive vrednostne papirje (KNPVP) in skladov, ki niso KNPVP, ali jih prodajajo (UL L....., dd/mm/jj, str....).